text: [{"text_idx": "#000003", "text": "Cintu cinyandya kusyoma mukaano kakwe ncakuti muziindi zyoonse naakali kulipeekezya kucita milimo yaandeene eeyo, wakazicita naakacili mukubusi! Eelyo naakajatwa, masi aali 12 akataminina kuti abetekelwe mumasi oomo. Cimwi ciindi wakatija kuzwa muntolongo kalicengeezya kubaanga nguyuulya uulingula ntolongo, Frank wakajatwa kwaciindi camamanino eelyo bamasilikani bobile nobakakkede mumootokala uutalembedwe cintu nibakamuzyiba. Frank wakalaa bucenjezu bupati cakuti, mukaindi kasyoonto buyo mbwaakanjilila muntolongo, mbungano ya FBI yakamusomba mulimo, mulimo wakwiigwasya kujata bampelenge bamwi bali buli nguwe.(1)"}, {"text_idx": "#000004", "text": "Iciindi ciluleme cabulemu acalo cilatingaana aziindi zyakucengelezya. Nokuba kuti bantu bamwi balizyi kuti matalalikilo aa Nsondo akazyila kukupailila zuba mbuli leza, balo bayeeyela kuti Mujibelo nje Nsabata ya buzuba bwaciloba yamu Bbaibbele. Mujibelo. Mujibelo mbo buzuba bwaciloba bwa mvwiki. Nokuba boobo, eelyo kkalenda libelesyegwa kubalila Mujibelo, ndikkalenda lyabumpelenge eelyo mubwini litondezya mazuba aakupaila baleza bazibumbwa. Matalikilo aa Mujibelo atondezya kuti oobo mbuzuba bwakucengeezya kuti mbuzuba bwaciloba bwamasimpe bwa Nsabata bwa Kumalengelo."}, {"text_idx": "#000005", "text": "Cimwi cintu cakutaminina kuti oobo mbuzuba bwini bwa Nsabata bwamu Bbaibbele, mulongo mulamfu waciindi nibwaatalika kubelesyegwa buzuba bwa Mujibelo. Ooyo mulongo waciindi kuzwa nibwaatalika kubelesyegwa buzuba bwa Mujibelo, wakayungizya atalaa kubejesya kuti oobo mbobuzuba bwini bwaciloba, akubupa nguzu zyakuyungizya kucenga ooko kutakonzyi kujanwa nokuba mu Nsondo. Kutegwa muntu ateelelesye bumpelenge buli Mujibelo, ncintu ciyandika kuti watobelezya miyanda yabuzuba oobo kusikila kucisyiko. Ibbala lini lyakuti \u201cSaturday\u201d buzuba bwa Saturn naa Mujibelo, liiminina buzuba bwaleza wiitwa kuti, Saturn. Bunji nokuba bupaizi boonse bansiku bwakalijisi leza wiitwa kuti Saturn akataa baleza banjaanji bakali kupailwa."}, {"text_idx": "#000008", "text": "Mbweenya mbuli nyika yoonse, munzi wa Loma awalo wakafumisya nsiku lini, kunywa kuzwamu \u201cnkomeki yagolide\u201d yamunzi wa Bbabbuloni."}, {"text_idx": "#000009", "text": "Pele atalaa zyoonse eezyo akumasi aali kulaale, aayo mazina akali swaangene mukukomba mituni kwamu Bbabbuloni oomo mwaakali kubelesyegwa munzila yiimpene. Kaindi loko kaataninga sika mazuba ookwa Romulus [ooyo wakabamba munzi wa Loma, amusazinyina Remus] ooyo wakali kwiiminina Messiah waku Bbabbuloni, wakaulikwa zina, akuyaka tempele lyakwe mukati kamunzi ooyo, amusazinyina Remus ngubaayaka limwi. Ooyo mulundu wa Capitoline, wakabaa mpuwo kapati mumazuba aakatobela kuti wakali busena bupati bwakukombela mumunzi wa Saturnia, naa mumunzi ookwa Saturn, leza mupati ali baleza baci Chaldeyani, ooyo wakayakidwe mumisela yakainda nsiku kapati. (9)"}, {"text_idx": "#000015", "text": "Lino mbwaakali wisi wabululami mulunyungu lwa Messiah kumwi kabambilila bupaizi bululeme, Shemu wakali kuyandisya ncobeni kuti abambilile kasimpe alimwi wakakanza kapati kudadaula kufumbwa kukomba mituni ooko nkwaakatalisya muzyukulululwa wakwe Nimrod, musololi wabupaizi bwakuzangila Julu. Malembe aaci Chaldeyani aambilizya kuti lufu lwa Nimrod lwakacitika kwiinda mumalailile aa \u201cmwami umwi,\u201d naa Shemu.(19) Makani aansiku aaku Ijipita ayubununa kuti Shemu, naa Semu, kaambaula \u201cmunguzu zya Baleza,\u201d(20) wakakumbila mbungano yamfulumende yababetesi, akubalungulwida kasimpe koonse mbuli mbokabede kakwiina kuvwelwa cisofweede, kweezyekanya abupaizi busofweede oobo mbwaakali kuyaa kumwaikizya munyika Nimrod.(21) Majwi aakwe akalaa nguzu cakuti akabajata mumyoyo aabo babetesi, nkabela bakamuteelela. Eeyo mfulumende yakalaa zibeela zyababetesi zyobile: babetesi bamfulumende bali 30 a babetesi babupaizi bali 42, boonse antoomwe kabali 72."}, {"text_idx": "#000016", "text": "\u201c72 ngowakali mweelwe wababetesi, bamfulumende ababupaizi, aabo, kweendelanya amulawo waku Ijipita, ibakeelede kukosozya kaambo kuti ncisubulo nzi ceelede kupegwa muntu uulaa mulandu mupati boobu mbuli Osiris [Nimrod]. (22) Icisubulo ncibaazuminana kumulandu ooyu wakusampaula julu, cakali lufu."}, {"text_idx": "#000017", "text": "Naakamanizya kukosola mutwe ookwa Nimrod, Shemu wakakobaula mubili wakwe muzibeela zinjaanji akuzitumina kulaale muzyooko zyabulelo zyoonse kuti zibacenjezye boonse kuleka kukomba mituni kuti: mbweenya oobu mbwatiikacitwe kufumbwa uuzangila mfulumende ya Kujulu. Zimwi zyakalembwa zyansiku (23) zyaambilizya kuti Nimrod wakajayigwa kwiinda mukukwamunwa, nokuba boobo kukabaulwa muzibeela zinjaanji naakafwide inga kwamvwika kuti ncecaacitika ncobeni. Kwiina makani kuti ninzi cini caajaya mulombwana uuluulwa nguzu mbuli Nimrod, pele masimpe eeni kuti inga caacitikila muntu mbuli yooyo ncecintu cicenjezya bantu boonse bayanda kutobela nguwe."}, {"text_idx": "#000019", "text": "Cintu cakatobela ncakuti kukomba mituni kwakazimaana antangalala, cakaba cintu camaseseke. Aabo bakacili kuyanda kuzumanana buzangi mbwaakatalisya Nimrod, bakeelede kucita boobo cakusisikizya mukaziziizi. Nimrod wakacili kukombwa, pele eeco cakali kucitwa mumazina aandeene kutegwa batazyibwi bantu aabo."}, {"text_idx": "#000020", "text": "Nimrod/Saturn wakaba \u201cleza uusisidwe\u201d muziimo ziindene; \u201cleza walwiiyo lusisidwe\u201d; \u201cooyo uusisa maseseke,\u201d alimwi \u201cooyo uusisidwe.\u201d(24)"}, {"text_idx": "#000022", "text": "Leza waba Giliki, Kronos, aleza waku Loma Saturn, bakali leza omwe ngweenya.(26) Mbuli mbwaakali leza wabutebuzi, walo wakali kutondezyegwa kajisi sikela. Kronos/Saturn wakali leza weendelezya ciindi (27) acalo, aboobo nkaambo kaako wakali kutondezyegwa kajisi bana bavwanda.(28) Buzuba bwakusekelela Saturn bwakali mumwezi wa Saturnalia. Mumwezi wa Nalupale, izuba lilaimikila nji kwamazuba osanwe kumusanza. Bapaizi bansiku bakali kwaambila bantu bayandisya malende kuti zuba lyakafwa, aboobo kwakeelede kucitwa mweesyo akuumpa zipaililo zidula kapati. Saturn, mbwaakali ngo leza weendelezya ciindi, wakali kukombelelwa kuti ayungizye ciindi kuti cizumanane kuya kumbele. Aabo bantu bakali koongelezyegwa kwaaba zintu eezyo nzibakali kuyandisya kapati mumyoyo yabo, nokuba bana babo, kutegwa bayungizyilwe ciindi. Saturn, leza weendelezya ciindi alimwi leza wabutebuzi, wakatebula kufumbwa muzimo wamwana muvwanda wakaumpwa aciindi eeco."}, {"text_idx": "#000023", "text": "Mulwiiyo lwamaseseke, Kronos wakali kulya bana bakwe mwini. Aboobo, cituuzyo citambulika eeco cakeelede kupegwa kuli Kronos, cakali kumvwika kuti, mbana bavwanda. Nokuba kuti eeci tiicakali cipaizyo caabuzuba, pele ncintu cakali kucitigwa kanjaanji muziindi nikwakali kunga cisi ciyanda kusaalwa akunjila munkondo nokuba muciindi ca nzala mpati acimpayuma. Aabo bana bavwanda bakali kujayigwa, bakali kuvwumbililwa kumutwe (kulesya bazyali babo kuti batazyibi mwanaabo nasika aawo mpayasilwa bbenga) alimwi kwakali kulizyigwa nyimbo zisabila kapati kutegwa aabo bana nobajayigwa, batanoomvwiki nkobakwiila kuti cacisa kutendwa. Munzi wa Carthage wini, wakalaa mpuwo kapati kuba busena bwakuumpila bana bavwanda. \u201cMuziindi zimwi zyamanyongwe, kwakali kucitwa ziyanza zyaandeene cakuti kusikila bana bali 200 bazwa mumikwasyi iivwubide ilaa nguzu kapati, bakali kujayigwa akufusilwa mubbibi lyamulilo uuvwilima. Muziindi nikwakali lupyopyongano mumfulumende mu 310 B.C., bana bali 500 bakajayigwa.\u201d (29) \u201cSaturn wakazunda mubupaizi bwamituni bwamu Afulika . . . mbweenya ncobeni awalo Baal-Hammon waku Phoenicia Carthage, awalo mbwaakali leza wuumpilwa bana bavwanda, eezyo nzintu zyakayubununwa ku Tophet, naa mumaanda mulangilwa zintu zyamunzi wansiku.\u201d (30) \u201cLeza mupati wamituni wa Kunyika lya Afulika wakali Saturn wakeelene aleza waku Phoenicia, Baal-Hammon . Nokuba kuti wakali leza wamazyalane, Saturn-Baal . . . wakalaa lunya lutaambiki nkaambo kazipaizyo nzyaakali kuyandisya.\u201d (31)"}, {"text_idx": "#000024", "text": "Mukuya kwaciindi, BaLoma bakaleka kwaaba bana bavwanda (32) alimwi Mulawo wacisi wakalesya ciyanza eeco mu 97 BCE. (33) Nokuba boobo, bulowa bwakacili kukunka lyoonse nikwali misobano yakulangilizya nkobalwana balombwana balaa nguzu mumisobano ya pobwe aakusekelela saturnalia. (34) \u201cEezyo zisobano zyakali setekene akucitilwa\u201d Saturn.(35) Ausonius wakaamba kuti \u201cicivwuka cakulangilizya bantu balwana, acalo lwaco, kumamanino aamwezi wa Nalupale, cilabungilila bulowa boonse butikaika muli ncico oobo bwaabilwa Mwanaa Julu uujisi sikela.\u201d(36) Abalo aabo bakali kulwana, bakali kulanganyigwa kuti bakali kusomba cituuzyo kuli leza ooyo uulaanyota yabulowa, mbwaakaamba Justus Lipsius, eelyo naakali kupandulula makani akaambidwe a Ausonius: \u201cOomo inga wabona zintu zyobile, kuti aabo bakali kulwana, bakali kulwana mubuzuba bwa Saturnalia, alimwi bakali kucita boobo kutegwa boongelezye akukkomanisya Saturn.\u201d (37)"}, {"text_idx": "#000027", "text": "Aboobo, mapobwe manjaanji aansiku aalemekezya Saturn a Tammuz mupobwe lya Saturnalia aziyanza ziindene, akatalika kusanganyigwa muciyanza camazubaano cakusekelela Kkilisimasi.(42) Akataa ziyanza eezi kusangene Mazuba aali kkumi aabili aa Kkilisimasi; mumazuba aayo twakulya \u201catumwi tunona\u201d tusiigwa anze mangolezya; \u201ccakunywa cikola\u201d cinywidwa mumutiba wakunywida bukoko; Mitabi yazisamu yaanzikidwe malambe alimwi kiinamatikidwe nyenyezi( aayo malambe kumatalikilo akali mitwe yabana bavwanda aabo bakali kunyongolwa mitwe nibakali kuumpwa cipaililo); kuli mapobwe aabantu basabila aabuyamba; kwaabilana zipego; zitanda zyankuni zyapobwe; kupobola kalilekele; kumyontana kumulomo kabaimvwi kunsa mutabi wa mistletoe; \u201cmuyuni uuligwa lya Kkilisimasi\u201d; tunkwa tunona; mutwe wangulube nokuba mutwe wamunjile kuti ncecakulya cakususula masikati mubuzuba bwa Kkilisimasi; tucelo tusubila (twakali kwaambwa kuti ncakulya cabaleza); mitabi yamasamu aatalosyi matuvwu; kuyaa bwiimba; kuyasya nkandela zyaambilizya kuti waboola uufutula; zifwanikiso zya \u201ckristu muvwanda\u201d, mubwini ooyo wakali (Tammuz, mesiya waku Bbabbuloni); tupepa twakutamba bantu twa Kkilisimasi (mazubaano eeci cakaba ciyanza cakutuminana myooni akupana zileleko ) azimwi zinjaanji mbuli zyeezyi zyaambwa. Amwalo mucifwanikiso citondezya Mudaala wa Kkilisimasi/Santa Claus, cilakonzyama kapati aceeco ciiminina Saturn: mudaala, ulaa cilezu cilamfu, uuzingulukidwe bana bavwanda."}, {"text_idx": "#000028", "text": "Mucifwanikiso ca Saturn: ooyo leza uusofweede, mudaala uuyandisya kujayilwa bana bavwanda, ciciya kumbele mazubaano mumisyobo minjaanji yazifwanikiso. Lyoonse mumwezi wa Nalupale, Saturn, leza waciindi, ulainduluka kulibonya kali \u201cMudaala Weendelezya Ciindi\u201d. Kolangisya muzifwaniskio zyamazubaano Mudaala wa Ciindi ooyo kali antoomwe amwana muvwanda, ooyo mwana wiiminina Mwaka Mupya muvwanda, zyoonse zitondezyo zyokwa Saturn nkozyili mucifwanikiso eeco: isikela, inkoloko yiiminina Ciindi, alimwi a mwana muvwanda weelede kukosolwa mutwe akuumpwa mumulilo. Ooyo Mudaala wa Ciindi ulamwetamweta kunzaa cilezu cakwe kubaanga eeci ncintu cikkomanisya: eezi zitondezyo taakwe mpozitondezya kusofwaala, pele ninzila buyo iimwi yakutondezya bweende bwa ciindi."}, {"text_idx": "#000029", "text": "Pele kucili cifwanikiso acimwi ciiminina Mudaala wa Ciindi kajisi Mwana Muvwanda (Mwaka Mupya) eeco cijanwa mumusela wa 19th. Mudaala wa Ciindi/Saturn, kali mbuli leza wa Ciindi, uliimvwi kajisi sikela mujanza limwi. Myaka yakainda, 1886-1888, ilalibonya kiivwungaidwe mumilembo yakuzikkilwa mucuumbwe. Mwaka Mupya, 1889, ulapompa kalibonyaanga mwana muvwanda. Nokuba kuti eeci cifwaniksio cilasiya, pele mumuni uuzyila kumulilo uuvwilima umwesyede busyu bwakana kasankwa, kumwi makumbi aabusi alasuka kuzwa mumulilo uuvwilima munsaa matende aakwe (kunsaa cifwanikiso) Kolangisya ubone myaka mipya iicizya musyule, 1890-1892, ilitondezyedwe mbuli bana bavwanda balindila kuzindulwa mikosi akunyongolwa mitwe, boonse aabo bana balivwumbilidwe kumeso. Zyoonse zintu zitondezya busofwaazi bwa leza mubyaabi ooyu nkozyili mucifwanikiso \u201ccakusekelela pobwe\u201d eeci."}, {"text_idx": "#000030", "text": "Ayimwi nzila iitondezya Saturn, njacifwanikiso camazubaano kalibonyaanga Mutebuzi wa Kunamaumbwe. Mutebuzi wakunamaumbwe ulalibonya kanjaanji muciindi capobwe lya Halloweeni. Walo ulizyibidwe kapati kuti wiiminina lufu lwini. Mbasyoonto buyo bantu, naa kabaliko, mazubaano, aabo bakazyiba kuti Mutebuzi wa Lufu a Mudaala wa Ciindi bajatikizya leza wansiku wiinda kubaa lunya akusofwaala. Nokuba boobo, muntu wansiku inga wafwamba kuzyiba kuti zyoonse zyobile eezyi kunyina awumbi pele ngu Saturn nkaambo zyoonse zitondezyo eezyo ziiminina Saturn alimwi azyeezyo ziiminina Mudaala wa Ciindi a Mutebuzi wa Kunamaumbwe: zyaambilizya kuti ciindi cakufwa casika naa ciyaakuswena."}, {"text_idx": "#000031", "text": "Eelyo buna Kristu nibwakanjizyigwa mumunzi wakukomba mituni wa Loma, bunaKristu akukomba mituni zyakasangana antoomwe akubamba bupaizi bupya, bupaizi buvweledwe. Oobu bupaizi bupya, bweendelezyegwa a poopo, bwakazumanana kusekelela mapobwe aakukomba mituni, alimwi aayo mapobwe akapegwa mazina mapya \u201caabu-kristu\u201d Buna Kristu bwakafwamba kunjilauka mukukomba mituni kwalo ooko kwakazumenene kusekelela ziyanza zyabupaizi bwazyo. Mumusela watatu kuzwa ciindi ca Mufutuli, Tertullian wakalilauka naakabona banaKristu nkobakabinda mumazuba aakwe kuleka lusyomo lusalala kakuli aabo bakali kukomba mituni bakazumanana buyo kusyomeka mukukomba mituni kwabo:"}, {"text_idx": "#000032", "text": "Kuli ndiswe tobeenzu ku Nsabata, myezi mipya, amapobwe, aayo aciindi cimwi aakali kutambulika kuli Taata Yahuwah, ipobwe lya Saturnalia, amapobwe aa Mukazi Maziba, ipobwe lya Brumalia, alya Matronalia, lino nzyezyili kumbele; zipego ziide kutolwa ooku akooku, zipego zyamwaka mupya zilabambwa akataa kusabila kupati, misobano akupobola kwabuyamba kalilekele; maccu akaka nobantu, amulange mbubuti bakomba mituni mbobasyomeka kubupaizi bwabo kwiinda ndinywe nobana Kristu, balo kunyina anobakombelela kutobela ziyanza zyenu pe.(43)"}, {"text_idx": "#000033", "text": "Aaka nkaambo kayumya mate mukanwa kwiinduluka kwaamba, nkaambo boonse bupaizi bwamazubaano buyeeme kumakkalenda kuti cizyibwe ciindi cakusekelela mapobwe. Tertullian wakali kutobela mapobwe aakkalenda lya Mulengi wa Kujulu libelesya mwezi azuba antoomwe: mapobwe aa Nsabata, myezi mipya, amapobwe aaciindi comwe amwaka. Walo wakati: aaya mapobwe akali kutambulika ku Mwami Yahuwah, kumwi kalilauka kuti bantu bakasulaika akufwaamina kumapobwe aabakomba mituni, aabalilwa kubelesya kkalenda lyamituni, kkalenda lina Juliyasi!"}, {"text_idx": "#000034", "text": "Muntu uubamba cinkwa ulasanganya mimena abusu bwakubambya cinkwa kuti abambe cinkwa. Eeco cilibonya kumamanino, cinkwa, tacikonzyanyi pe amimena nokuba busu. Ncintu cipya cibambidwe kuzwa kuzintu zyobile eezyo. Muunzila njeenya eeyi, kusanganya kukomba mituni a Buna Kristu kwiinda mu Cikombelo cokwa poopo lino mwakazyila BunaKristu boonse. Lusyomo lwa Baapositolo lino ncintu cifwinyinwa meso, kuti nkukomba zibumbwa kwansiku. Nokuba boobo, eeci cintu cisofweede mukusanganya buKristu amituni ooku, cilalibonya mazubaano mu Bunakristu. Cintu cakacaazya kulibonya mazubaano \u201cMbanaKristu baku Bbabbuloni.\u201d"}, {"text_idx": "#000036", "text": "\u201cKkilisimasi nciindi cibotu cakukkala antoomwe amukwasyi. Swebo tuli jatikene kapati kubeleka mumwaka woonse aboobo eeci nceciindi cilikke notukonzya kuswaangana antoomwe.\u201d"}, {"text_idx": "#000037", "text": "\u201cKkilisimasi nciindi cibotu cakuti tulase! Bantu banjaanji muciindi eeci balaangulukide kuswiilila mibandi aboobo ncencico mebo ncebelesya ciindi camwaka eeci kuti ndaambile bantu bali munsi lyangu makani aa Kristu.\u201d\n\u201cKkilisimasi ndepobwe lilikke notugeme kusekelela Jeesu.\u201d\n\u201cKkilimasi ulakondelezya! Ino ninzi cilubide aceeco kuti muntu kayanda kulikkomanisya?\u201d\n\u201cKkilisimasi nceciindi cilikke cibotu ime neyanda kutondezya mbwekkomanina bantu aabo bali munsi lyangu.\u201d\n\u201cIme ndizyi kuti Jeesu taakazyalwa ncobeni muciindi eeco aboobo cililuleme kuli ndime nsyecengedwe pe.\u201d"}, {"text_idx": "#000038", "text": "Bantu bakomba mituni tiibakamuzyi Leza wakasimpe wa Kujulu pe. Balo bakali kucita ziyanza eezyo mukulemekezya Nimrod nkaambo kwiina cimbi ncobakazyi kwiinda waawo. Hena inga Banakristu bamazubaano bataminina kaambo nkeenya aako? Mangwalo ayiisya kuti \u201ckuziindi eelyo nitwatakajisi luzyibo, Yahuwah wakatyankila meso; pele lino ulayilila bantu kufumbwa nkobabede kuti beempwe.\u201d(44) Kuzyiba kuti Kkilisimasi ndipobwe lya mituni, kuzyiba kuti ziyanza yabupaizi bwamazubaano zileendelana aziyanza zyansiku eezyo zyakali kulemekezya Saturn/Nimrod, pele akuzumanana kuya kumbele kulipeekezya kuti kunyina mulandu alimwi kunyina cibi nkaambo ooyo muntu ulizyi ciluleme, eeci ncintu cakutasyomeka cini."}, {"text_idx": "#000039", "text": "Nkobali banjaanji, BanaKristu basyomeka aabo batasekeleli pobwe lya Isita nokuba lya Kklisimasi nkaambo ka nkwaakazyila mapobwe aayo. Alimwi nkobali bamwi batasekeleli mazuba aakuzyalwa nkaambo balizyi kuti kusekelela buzuba bwakuzyalwa ndipobwe liinda mazuba woonse mumwaka kusofwaala mukukomba Saatani.(45) Pele mukubula luzyibo, mbeenya boonse aaba bantu basyomeka, balasekelela mapobwe amwi aakukomba mituni. Taakwe makani kuti buzuba bwamvwiki kabuli butaanzi nokuba bwaciloba; kufumbwa kuti kalili kkalenda lyakukomba mituni libelesyegwa kubalila mazuba aciindi, ooko nkubalila mazuba aabupaizi akukomba munzila yakukomba mituni."}, {"text_idx": "#000040", "text": "Izintu ziinda kucengesya maanu aamuntu nzintu zili munsaa kasimpe kapati. Mujibelo, mbuzuba bwaciloba bwamvwiki yakukomba mituni, oobo buzuba buyeeyelwa kuti nje Nsabata yamu Bbaibbele, pele teesyi boobo pe. Ooku nkupelengusya cinicini, Saatani wakabamba buzuba bwa Nsondo kuti bube Buzuba bwa Kukomba Bwakubeja. Mulimo wakubeja boobu ngwakucenga kufumbwa muntu ooyo uusyomeka alimwi uuyandisya ncobeni kulemekezya Sikabumba wakwe kwiinda mukukomba \u201cmubuzuba bwa Mwami\u201dnokuba mu Nsabata yabuzuba bwa ciloba. Munzila eeyi, maanu aamuntu inga acengululwa kuzwa kukasimpe kakuti Mujibelo mbuzuba bwini bwakukomba mituni bwalweeno oobo bulemekezya leza wiinda kubaa nyota yabulowa, alimwi wiinda kubaa lunya akataa baleza boonse: Saturn. Kulemekezya akukomba kuli boobu nkubbida Mulengi bulemu bumweelede akupa sinkondonyina."}, {"text_idx": "#000041", "text": "Maseseke aaku Bbabbuloni: Leza Uusisidwe"}, {"text_idx": "#000048", "text": "(14) Kobala ncaakalemba uulemba zyamisela waku Bbabbuloni, Berosus; kolangilizya amakani aaku Ijipita aa lufu lwa Osiris (Nimrod waku Ijipita) mumaanza ookwa Sem (Shem)."}, {"text_idx": "#000066", "text": "(40) \u201cMazuba aa Kuzyalwa aKukankaminwa kwa Kristu . . . taakali kubikkilwa maanu abana Kristu bamusela mutaanzi. Aabo bakatalisya kwaasekelela mazuba aayo, bakaabikkide muziindi zyabupaizi zyamwaka; mbuli kusetekanya Maliya Muumbulu, mubuzuba bwa Miyoba 25th, oobo Julius C\u00e6sar mbwaakabambulula kuti bube Buzuba bweelene abusiku . . . apobwe lya kuzyalwa kwa Kristu mubuzuba bwiinda kufwiimpa mumupeyo, Nalupale. 25, . . . alimwi nkaambo kakuti oobo buzuba bwiinda Kufwiimpa mumupeyo mukuya kwaciindi bwakagwisyigwa kuzwa mu Nalupale 25th , kuya kuli bwa 24th, bwa 23d, 22d, mbweenya oobo kupiluka musyule.\u201d (Sir Isaac Newton, Observations Upon the Prophecies of Daniel and the Apocalypse of St. John, 1733, Part I, Ch. XI, p. 144.)"}]